Skietvoorvalle eis vier lewens | Netwerk24
Skietvoorvalle eis vier lewens
Dallan Julius (22) is Vrydagoggend 29 Mei dood toe onbekende mans op hom en twee makkers in Knysna-straat, Uitbreiding 12 geskiet het.Foto: Verskaf
Skote klap weer op ’n gereelde basis in Atlantis en vier mense is dood en verskeie ander gewond in verskeie voorvalle.
Dallan Julius (22) is Vrydagoggend 29 Mei dood toe onbekende mans op hom en twee makkers in Knysnastraat in Uitbreiding 12 losgebrand het.
Julius het op die toneel aan sy wonde beswyk terwyl nog ’n persoon gewond is.
Die 16-jarige Garren Opperman is twee dae later in St. Antoniostraat in Saxonsea dood toe skieters uit ’n bewegende motor op hom losgebrand het. Hy het op die toneel aan sy wonde beswyk.
Die Atlantis-polisie het bevestig niemand is nog in verband met die twee voorvalle in hegtenis geneem nie.
’n Week later is nog twee mans ure na mekaar doodgeskiet.
“Die eerste voorval het net ná middernag Sondag 7 Junie plaasgevind toe ’n 34-jarige man by die Heathfield-woonstelle doodgeskiet is. Die tweede man (39) is ure later ook in St. Antoniostraat in Saxonsea doodgeskiet,” het die Atlantis-polisiewoordvoerder, kapt. Cyril Dicks, bevestig.
Drie mans het Saterdag 6 Junie by ’n woonstel in Bablers Place ingestap en op ’n 35-jarige vrou losgebrand. Sy het die aanslag oorleef nadat vyf skote afgevuur is. Die polisie het een persoon aangekeer. Die sake word ondersoek.